Gedagte vir die dag: Onverstaanbare gelykenisse?Foto: pixabay.com God het dit aan julle gegee om die geheime van sy koningsheerskappy te verstaan. Maar vir buitestanders is die gelykenisse raaisels. (Lukas 8:10) Jesus het dikwels gelykenisse vertel. Dit was simboliese vertellings met beelde wat die hoorder sou verstaan, maar gelaai was met ’n boodskap uit die hart van God. Nou maak Jesus ’n interessante uitspraak in Lukas 8:10: “God het dit aan julle gegee om die geheime van sy koningsheerskappy te verstaan. Maar vir buitestanders is die gelykenisse raaisels. ‘Hulle sien wat Ek doen, maar eintlik sien hulle nie; hulle hoor wat Ek sê, maar hulle verstaan nie.’” Hierdie is ’n verwysing na Jesaja 6:9-10. Wat beteken dit as Hy verwys na mense wat kyk en nie kan sien nie? Jesus sê dat dié wat na Hom luister en sy woorde aanvaar, en in Hom as die gestuurde van God die Vader glo, die geheime van die koninkryk sal verstaan. Die Here sluit koninkryksdinge vir hulle oop sodat hulle dit kan sien en insig daarin kan kry. Hulle verstand word verlig, net omdat hulle glo. Maar die ander wat Jesus hoor praat, maar Hom en sy woorde verwerp, sal weens hulle ongeloof nooit in die geheime van die koninkryk kan insien nie. Hulle hoor hierdie gelykenisse, maar dit is al wat hulle hoor. Net ’n storie, ’n mooi verhaal, maar die dieper betekenis verstaan hulle glad nie. Omdat hulle God se wonderlike geleentheid om insig te hê in koninkryksdinge nie aanvaar het nie, is die resultaat dat God hulle hart verder verhard. Hy verhard hulle wat hulleself verhard het. Dit is gevaarlik om die Woord van God in die wind te slaan. Vir dié wat nie in geloof na die Here toe kom nie, bly sy woorde en gelykenisse dwaasheid. Mooi stories sonder betekenis. Vir dié wat egter in geloof na Hom toe kom, sluit Hy die geheime van die koninkryk oop.